བགྲེང་ཕྲེང་གི་རྒྱུ་ལ་སྔགས་ཆས་རྣམ་བཤད་ལས།གསུམ་པ་རྒྱུ་ལ་ནི་སྤྱི་དང་བྱེ་བྲག་གཉིས་ལས།དང་པོ་ནི།ཕྲེང་བའི་རྒྱུ་སྤྱི་ལ་ནི་ཤེལ་དང་།ཉ་ཕྱིས།མུ་ཏིགམུ་མེན།བྱི་རུ།ལུང་ཏང་།དུང་།གསེར།དངུལ།ཟངས་མ།ཞ་ཉེ།འཁར་བ།པདྨའི་སྙིང་པོ།བ་སོ།ཙནྡན།རུ་ཀྵ།མིའི་ཐོད་རུས།རྔ་མོང་དང་བོང་བུ་མ་ཧེ་རྣམས་ཀྱི་རུས་པ།འབྲས་བུའི་རིགས་དང་།རིན་པོ་ཆེའི་རིགས་སོགས་ཕལ་ཆེར་གང་འདོད་དམ་གང་འཛོམ་ལ་བྱ་རུང་སྟེ།དུས་འཁོར་བསྡུས་རྒྱུད་ལས།ཤེལ་དང་མུ་ཏིག་དང་ནི་མི་དང་བོང་བུའི་སོའམ་རུས་པ་དག་དང་བོ་དེ་ཙེ་དང་ནི།པདྨ་ཞེས་བྱ་དབང་མིག་ལུང་ཏང་བདེ་གཤེགས་རིགས་ཀྱི་དབང་གིས་སྔགས་བཟླས་པ་ལ་ཕྲེང་བར་འགྱུར།ཞེས་དང་།རྡོ་རྗེ་མཁའ་འགྲོ་ལས།ཤེལ་དང་ཉ་ཕྱིས་མུ་ཏིག་དང་།ཁམས་ཀུན་ལ་སོགས་གཞན་ཡང་རུང་།དུང་དང་ལུང་ཏང་མུ་མེན་ནི།ཚེ་རིང་ནད་མེད་འཕེལ་བར་བྱེད།གསེར་དང་དེ་བཞིན་དངུལ་དང་ནི།ཁྱད་པར་པདྨའི་ས་བོན་དང་།རིན་ཆེན་ཕྲེང་བ་མཛེས་པ་ནི།མཁས་པ་ཡིས་ནི་བགྲང་ནས་སུ།རྒྱལ་སྲིད་ཕྱིར་ནི་སྔགས་བཟླས་ན།དཔལ་ཆེན་མྱུར་དུ་འཐོབ་པར་འགྱུར།ཞེས་བདེ་མཆོག་སྡོམ་འབྱུང་གི་རྒྱུད་དང་།སཾ་པུ་ཊ།ཁྲག་འཐུང་མངོན་པར་འབྱུང་བའི་རྒྱུད།རྡོ་རྗེ་གདན་བཞི།གཤིན་རྗེ་གཤེད་དམར་གྱི་རྒྱུད།བྱ་རྒྱུད་དཔུང་བཟང་།ལེགས་གྲུབ་སོགས་ལས་གསུངས་པའི་ཕྱིར།